Publication: Magyar Közlöny
Issue: MK-2000-26 (Year: 2000, Number: 26)
Era: 1990-2004
Section: A vizsgára az jelentkezhet, aki az építési műszaki ellenőri tevékenységről szóló 158/1997. (IX. 26.) Korm. rendelet szerinti szakirányú felsőfokú szakmai végzettséggel
Paragraph Index: 226

3. A szakmai vizsga részei: — írásbeli vizsga, — gyakorlati vizsga, — szóbeli vizsga. 3.1. Írásbeli vizsga Az írásbeli vizsga időtartama: 180 perc. A jelölt — a jogi ismeretek alkalmazása, — a pénzügyi ismeretek alkalmazása, — a szabvány- és minőségügyi ismeretek alkalmazása feladatcsoportok követelményei alapján, a Földművelésügyi és Vidékfejlesztési Minisztérium által összeállított feladatok megoldásával ad számot tudásáról. Az írásbeli vizsga akkor eredményes, ha a jelölt — feladatcsoportonként — legalább 60%-os teljesítményt ért el. 3.2. Gyakorlati vizsga A gyakorlati vizsgára a jelölt a Földművelésügyi és Vidékfejlesztési Minisztérium által jóváhagyott és a vizsgát szervező intézmény által kiadott témakörök egyikéből legalább 2 ív terjedelmű szakdolgozatot ír. A vizsgaszervező által felkért két opponens által elbírált szakdolgozatot a szakmai vizsgabizottság előtt kell megvédeni. Ennek során a jelöltnek — az építési műszaki ellenőrzési szakmai tudása mellett — számot kell adnia arról, hogy képes egy építési műszaki ellenőrzési problémát komplex módon kezelni, más szakemberekkel együttműködni annak megoldásában, elméleti és gyakorlati ismereteit alkotó módon alkalmazni. A szakdolgozatot a vizsga időpontja előtt 30 nappal kell benyújtani. 3.3 Szóbeli vizsga A szóbeli vizsgán a jelölt — a jogi ismeretek alkalmazása, — a pénzügyi ismeretek alkalmazása, — a szabvány- és minőségügyi ismeretek alkalmazása feladatcsoportok követelményei alapján, a Földművelésügyi és Vidékfejlesztési Minisztérium által összeállított vizsgatételek alapján ad számot tudásáról. A tételsort a vizsgaszervező a szóbeli vizsga előtt 30 nappal a jelölt rendelkezésére bocsátja. A vizsgán a felkészülési idő minimum 30 perc. A jelölt a szóbeli szakmai vizsgán elégtelen minősítést kap, ha bármely feladatcsoportból nem éri el a Földművelésügyi és Vidékfejlesztési Minisztérium által összeállított vizsgatételekhez kiadott értékelési útmutatóban meghatározott minimumot. A gyakorlati és a szóbeli vizsga egy napon is szervezhető.

Source: https://magyarkozlony.hu/hivatalos-lapok/55b322e8669ec713aeb9f107cd905e14f97e3858/dokumentumok/d801e07fc3700f87359e8e8e07df594b1236e901/letoltes